ททท. พังงา จัดนิทรรศการภาพถ่าย กระตุ้นการท่องเที่ยว
นายอะหมาน หมัดอะดัม ผู้อำนวยการการท่องเที่ยวแห่งประเทศไทยสำนักงานพังงา กล่าวว่า วันนี้ (12 มี.ค.65) เวลา 17.00 น. เป็นต้นไป การท่องเที่ยวแห่งประเทศไทยสำนักงานพังงาจัดนิทรรศการภาพถ่าย พร้อมกิจกรรมดนตรีและกิจกรรมแสงสี หรือ Light up หัวข้อ  THE MEMORABLE ICONIC OF PHANGNGA บริเวณจวนผู้ว่าราชการจังหวัดหลังเก่า โดยนำผลงานของช่างภาพที่ได้ลงพื้นที่มาถ่ายสภาพสถานที่ท่องเที่ยวอาคารบ้านเรือนของจังหวัดพังงาตั้งแต่เดือนมกราคมถึงเดือนกุมภาพันธ์ที่ผ่านมา จัดแสดงโดยเป็นไปตามแนวคิดพลิกโฉมการท่องเที่ยวใหม่ Amazing Thailand, Amazing New Chapters ซึ่งเมื่อภาพถ่ายของช่างภาพที่เข้าร่วมกิจกรรมได้ถูกเผยแพร่ออกไปจะทำให้นักท่องเที่ยวและผู้ที่ได้ชมภาพต้องการเดินทางเข้ามาสัมผัสกับสถานที่จริง ซึ่งเป็นการกระตุ้นการเดินทางท่องเที่ยวได้เป็นอย่างดีและในอนาคตจะได้ร่วมกับสมาคมถ่ายภาพแห่งประเทศไทย ในพระบรมราชูปถัมภ์ จัดกิจกรรมถ่ายภาพใต้ทะเลเพื่อนำเสนอความสวยงามของโลกใต้ทะเลพังงาให้เป็นที่แพร่หลายต่อไป สำหรับภาพถ่ายที่นำมาจัดแสดงภายในงานวันนี้ มีภาพถ่ายผ่านเข้ารอบ 15 ภาพ เป็นภาพของสถานที่ท่องเที่ยวทั่วทั้งจังหวัดพังงา ตลอดจนภาพอาคารบ้านเรือนและวิถีชีวิตของชาวพังงามีคณะกรรมการตัดสินภาพถ่ายกิติมศักดิ์จากสมาคมถ่ายภาพแห่งประเทศไทย ในพระบรมราชูปถัมภ์ โดยนักท่องเที่ยวและผู้สนใจสามารถเข้าชมภาพได้จากเพจเฟซบุ๊ก TAT : Phang-nga การท่องเที่ยวแห่งประเทศไทย สำนักงานพังงา